Lectio Divina

*fuq il-Vanġelu tal-Ħadd*

2 Ħadd taż-żmien matul is-sena

Sena A

Ġw 1, 29-34

Kemm fil-Prologu kif ukoll f’din is-silta u f’dik ta’ qabilha (v.19-28), il-missjoni ta’ Ġwanni l-Battista hi marbuta mat-testimonjanza, max-xhieda għal Kristu, id-Dawl li ġie fid-dinja, il-Kelma li saret laħam (1:7.8.15.19.32.34). Ġwanni hu x-xhud per antonomasia tal-Kelma inkarnata: jistennieha, jagħrafha preżenti fil-persuna ta’ Ġesù, jilqagħha u juriha lill-oħrajn. Il-Battista hu figura tal-għorrief u tal-profeti li, dejjem u f’kull żmien, jiftħu għajnejn il-bnedmin għad-dawl ta’ Kristu li idda u jibqa’ jiddi fl-istorja. Din ix-xhieda tkompli fil-persuni ta’ tant irġiel u nisa li, frott is-sejħa u l-laqgħa tagħhom ma’ Kristu, fiż-żmien ikomplu jagħtu xhieda għad-Dawl li ġie fid-dinja, biex permezz tad-Dawl jidħlu f’komunjoni ma’ Alla. Ix-xhud awtentiku hu dak li “jiekol u jixrob” ma’ Ġesù (cf Atti 10:41); hu dak li “jisma’ u jara b’għajnejh u jmiss b’idejh il-Verb tal-ħajja” (cf 1 Ġw 1:1).

Kull min jixhed għad-Dawl se jsib tfixkil u oppożizzjoni: hekk ġralu l-Battista fil-proċess li għamlulu dawk li kellhom il-poter (1:19); warajh sar il-proċess lil Kristu nnifsu; u ma jistax jonqos li jsibu tfixkil dawk li huma ta’ Kristu. It-taqbida tant preżenti fir-raba’ vanġelu bejn id-dawl u d-dlam, il-ħelsien u l-jasar, il-ħajja u l-mewt, hi waħda perenni. Imma t-tfixkil isir okkażjoni ta’ testimonjanza.

**v.29** **(L-għada) Ġwanni, ra lil Ġesù riesaq lejh**

L-ewwel parti tar-raba’ vanġelu tippreżenta ħolqien ġdid, mibni fuq is-suċċessjoni tal-jiem tal-ħolqien (tal-Ġenesi). Kif fil-bidu kienet il-kelma ta’ Alla li welldet il-ħolqien, hekk issa hi l-Kelma inkarnata l-għajn tal-ħolqien il-ġdid. Wara li fl-ewwel jum (vv.19-28) il-Battista ċaħad li hu l-Messija, Elija jew il-profeta, issa, fit-tieni jum (tal-ħolqien ġdid) il-Battista juri l-Messija mistenni. L-għarfien ta’ Kristu (u x-xhieda għalih) hu marbut mal-għarfien tiegħi nnifsi. L-identità ta’ Ġesù toħroġ għad-dawl l-identità tiegħi. Tara lil Ġesù riesaq lejk ifisser li ż-żmien tas-seminarju jsir proċess ta’ għarfien ta’ u intimità ma’ Kristu u għandu l-għan li jagħmel mis-seminarista ħolqien ġdid.

**u qal: «Araw il-Ħaruf ta’ Alla, li jneħħi d-dnub tad-dinja.**

F’din il-frażi għandna kkondensata d-deskrizzjoni tal-persuna u l-missjoni ta’ Ġesù. L-immaġni tal-Ħaruf trid tinqara f’rabta mal-Prologu, fejn il-persuna u l-ħidma ta’ Ġesù ġew ppreżentati fid-dawl tal-eżodu (v.14: waqqaf it-tinda/għammar, il-glorja; v.14.16: komunità ġdida; 15.17: alleanza ġdida), jiġifieri fid-dawl tal-għid. Ġesù hu msejjaħ “ħaruf”. Fid-dawl tal-Prologu, il-Ħaruf ta’ Alla tirreferi għalhekk għall-ħaruf tal-għid, li d-demm tiegħu ħeles il-poplu mill-mewt u l-laħam tiegħu serva ta’ ikel fil-bidu tal-eżodu (ħruġ) mill-Eġittu. Din l-interpretazzjoni taqbel mal-bqija tal-Vanġelu, mimli b’simboli tal-Għid (ħames darbiet tissemma’ l-festa tal-Għid – 2:13; 6:4; 11:55; 12:1; 13:1 –, li tiċċelebra l-ħruġ mill-Eġittu; it-tema tal-Eżodu hi ċentrali fid-diskorsi tal-tluq ta’ Ġesù, fit-tieni parti tal-Vanġelu; it-tema tas-“siegħa ta’ Ġesù”, li diġà hi mħabbra fil-ġrajja ta’ Kana; l-ikla ta’ kap 6 – il-ġisem u d-demm – għandha karattru paskwali; il-qasba tal-issopu u d-demm f’kap 19 għandhom allużjoni għall-aspersjoni tad-demm tal-ħaruf li ħeles lil-Lhud mill-qerda tal-anġlu). Hu l-ħaruf tal-festa (tal-Għid) u fl-istess ħin ħellies (tal-eżodu). L-immaġni ta’ Kristu bħala l-ħaruf issagrifikat u rebbieħ tispikka wkoll fl-Apokalissi u f’1 Kor 5:7-8 (“il-ħaruf tal-Għid tagħna, li hu Kristu, hu maqtul”). Hu Alla nnifsu li se joffri l-ħaruf għall-eżodu l-ġdid (Ġw 3:16; cf Ġen 22:8).

Il-“leħen li jgħajjat fid-deżert” għandu kelma ta’ faraġ għall-bniedem għax iħabbar li l-Messija-ħaruf iwiegħed u jagħti l-maħfra tad-dnub, mhux biss lil-Lhud (cf Is 40:1-3) imma lill-bnedmin kollha tad-dinja. Il-maħfra tad-dnub hi l-ħelsien li jibda l-eżodu l-ġdid. Ir-raba’ vanġelu jitkellem minn dnub fis-singular. Kieku tkellem minn dnubiet seta’ jagħti allużjoni għas-sagrifiċċju espijatorju, imma minn dnub wieħed, li jopprimi l-umanità kollha kemm hi. Dan id-dnub ma jridx jiġi espijat (tpatti għalih) imma mneħħi għal kollox (maħfur). Id-dnub diġà qiegħed preżenti qabel ġie Ġesù: se tkun il-missjoni ta’ Ġesù li jneħħi d-dnub u “jsammru mas-salib” (Kol 2:13-15). Fid-dawl tal-Prologu, “id-dnub tad-dinja” li jopprimi l-umanità hu r-rifjut tal-Kelma-ħajja li diġà kienet tkellem lill-bnedmin qabel il-miġja storika tagħha f’Ġesù Kristu. Id-“dnub” jikkonsisti għalhekk fir-rifjut tal-ħajja li Alla joffri lill-umanità sa mill-ħolqien, dik il-ħajja li tilħaq il-qofol storiku tagħha fil-Kelma li saret laħam. Ġaladarba x-xewqa tal-ħajja tinsab fin-natura kreaturali tal-bniedem, id-dnub hu dejjem att volontarju li jmur kontra l-istess natura tal-bniedem. Il-preżenza ta’ dan id-dnub (fis-singular) terġa’ tidher fi Ġw 8 fejn dawk li jeħduha kontra Ġesù huma assoċjati max-xitan.

 Fi Ġwanni, il-kelma “dinja” għandha diversi tifsiriet. F’dan il-każ, id-dinja tirreferi għall-umanità maħluqa minn Alla u mxennqa għas-salvazzjoni, liema umanità tinsab fil-jasar tad-dnub. Il-magħmudija li se jagħti Ġesù, dik bl-Ispirtu s-Santu, se tkun il-mezz tal-ħelsien mid-dnub u l-għoti tal-ħajja ġdida/tal-ħolqien ġdid. Li Ġesù jneħħi d-dnub tad-dinja jissupponi li l-azzjoni hi waħda individwali: l-azzjoni tal-Messija mhix ġlieda kontra d-dlamijiet, imma għotja lill-bniedem biex joħroġ minn taħt is-setgħa tad-dlamijiet permezz tad-don tal-Ispirtu. Kif id-dnub jagħmel mill-bniedem ilsir, hekk id-don tal-Ispirtu jagħmel mill-bniedem bniedem ħieles, mimli bil-ħajja (Ġw 10:10). Ġesù se jimxi l-ewwel wieħed u jiftaħ it-triq għal dawk li jimxu warajh biex jagħmlu l-passaġġ (l-eżodu) mill-mewt għall-ħajja, mid-dlam għad-dawl, mill-jasar għall-ħelsien, biex jirċievu t-twelid ġdid (Ġw 1:13; 3:3) “minn fuq” (Ġw 8:23).

**vv.30-31 Dan hu li għalih għedtilkom: “Warajja ġej bniedem li hu aqwa minni, għax kien qabli.” Anqas jien stess ma kont nafu, imma jien għalhekk ġejt ngħammed bl-ilma, biex hu jkun mgħarraf lil Iżrael.»**

Għat-tielet darba (cf vv. 15.27) il-Battista jimmarka d-distanza bejnu u bejn dak li għandu jiġi. Dak li għandu jiġi, il-Messija (cf Ġw 4:25), hu qablu u qabel kulħadd għax kien minn dejjem u bih sar kollox (Ġw 1:1.3). Ġesù hu l-għarus li jinawgura l-patt l-ġdid bl-inbid il-ġdid, dak ta’ demmu fl-Għid.

 Il-Battista beda l-missjoni tiegħu qabel sar jaf lil Ġesù. Il-magħmudija tiegħu, bit-tifsira ta’ ċaħda tad-dnub u stennija tal-Messija li ġej, kellha l-iskop li tagħmel jidher lil Dak li Ġwanni kien għadu ma jafux. Il-missjoni tiegħu kienet ġejja minn Alla, iżda hu ma kienx jaf min kellu jiġi biex jinawgura l-alleanza l-ġdida. L-istess kif insibu fis-Sinottiċi, anke l-Battista kien jistenna l-Messija. Il-Battista jibda moviment li għadu mingħajr kap, imma li l-kap tiegħu ma kienx hu (Ġw 1:8 – ma kienx hu d-dawl). Anke jekk il-Battista jindika lil Ġesù bħala l-Messija mistenni, ma jseħħ ebda kuntatt personali bejn Ġesù u l-Battista. Huma żewġ figuri indipendenti. L-iskop tal-ħidma kollha tal-Battista kien biex dak li għandu jiġi jkun mgħarraf lil Iżrael. Il-Battista jinsisti li għad li kien jistennieh, hu ma kienx jafu, imma jista’ jagħrfu għax kien jistennieh. Wieħed jagħraf dak li jħobb!

«Le cose umane si capiscono studiando, le cose di Dio si capiscono amando.» (Pascal)

**v.32 U Ġwanni xehed għalih u qal: «Jiena rajt l-Ispirtu nieżel mis-sema bħal ħamiema u joqgħod fuqu.**

Ġwanni ra b’għajnejh l-Ispirtu ta’ Alla li niżel u qagħad fuq Ġesù. L-Ispirtu hu kwalifikat li ġej “mis-sema”, mingħand Alla. Ir-raba’ vanġelu ma jirrakkontax il-ġrajja tal-magħmudija ta’ Ġesù imma jissupponiha u jgħixha fix-xhieda tal-Battista. Il-magħmudija tibqa’ fid-dell; l-evanġelista jrid jevita kull possibiltà ta’ subordinazzjoni ta’ Ġesù għall-Battista. L-evanġelista ma jiddeskrivi ebda relazzjoni bejniethom.

Is-simboliżmu tal-ħamiema għandu diversi aspetti. Qabelxejn jesprimi l-imħabba/ir-rabta lejn il-bejta: l-Ispirtu jsib il-bejta, l-ambjent naturali tiegħu f’Ġesù; il-ħamiema tirrappreżenta għalhekk l-imħabba tal-Missier li jqiegħed f’Ġesù l-għamara permanenti tiegħu (cf Mt 3:16; Mk 1:10; Lq 3:22). Il-verb “rajt” jiddeskrivi immaġni viżibbli, esperjenza sensibbli li sservi ta’ sinjal (v.33: “fuq min tara”). Ma jeżistux simboliżmi bibliċi tal-ħamiema li jistgħu jiġu applikati għal din ix-xena; madankollu, eseġeżi rabbina antika tipparaguna l-ispirtu t’Alla jittajjar fuq l-ilmijiet primordjali tal-ħolqien mal-ħamiema tittajjar fuq il-bejta tagħha. Din l-interpretazzjoni taqbel max-xena deskritta minn Ġwanni, li jinterpreta l-opra ta’ Ġesù fid-dawl tal-ħolqien (Ġw 1:1). F’Ġesù jitwettaq b’mod sħiħ il-proġett tal-ħolqien (Ġw 1:14), li jikkonsisti filli jagħmel il-bniedem Alla (Santu Wistin: “Alla sar bniedem biex il-bniedem isir Alla” – *Omelia 13, de Tempore*). L-inżul tal-Ispirtu taħt forma ta’ ħamiema hu għalhekk allużjoni għall-bidu tal-ħolqien, li issa f’Ġesù jilħaq il-qofol tiegħu. Ix-xena għalhekk tidher bħala deskrizzjoni viżiva ta’ 1:14a: “Il-Verb sar bniedem”, l-inkarnazzjoni bħala l-qofol tal-ħolqien kollu. Hekk jingħaqdu ż-żewġ ideat ta’ Ġw 1:14: l-imħabba li Alla għandu għal Ġesù (il-ġibda tal-ħamiema lejn il-bejta tagħha) twasslu biex jagħtih il-milja tiegħu nnifsu (l-Ispirtu): b’hekk iwassal il-ħolqien tal-bniedem xbieha ta’ Alla biex il-bniedem ikun bħal Alla.

 L-inżul tal-Ispirtu fuq Ġesù timplika l-konsagrazzjoni messjanika tiegħu, id-dilka li jirċievi (Messija = midluk) (cf Ġw 10:24.36; 6:69). L-istess realtà tal-Ispirtu hi mfissra bħala siġill li l-Missier qiegħed fuq Ġesù (Ġw 6:27). L-inżul tal-Ispirtu fuq Ġesù jikkorrispondi mat-testi profetiċi (Is 11:1ss – “fuqu jistrieħ l-ispirtu tal-Mulej”). F’din l-interpretazzjoni hi inkluża wkoll il-figura tal-Qaddej ta’ Alla (Is 42:1 – “Qegħed l-ispirtu tiegħu fuqu”), li għandu missjoni universali. Anki Is 61:1ss jidħol f’dan il-kwadru interpretattiv: “L-ispirtu ta’ Sidi l-Mulej fuqi”.

 L-insistenza tal-Battista fuq il-permanenza (“joqgħod fuqu” – vv.32.33) tal-Ispirtu fuq Ġesù tindika l-importanza ta’ dan il-fatt. Din il-frażi talludi għad-dilka ta’ David (1 Sam 16:13 – “U Samwel ħa f’idejh il-qarn biż-żejt, u dilku quddiem ħutu. Minn dakinhar ’il quddiem niżel fuq David u ħakmu l-ispirtu tal-Mulej.”) Dan id-dettal tal-permanenza hu marbut biss ma’ David, filwaqt li Sawl u personaġġi oħra bibliċi kellhom l-ispirtu ta’ Alla fuqhom okkażjonalment (cf Mħall 3:10; 11:29; 1 Sam 10:6.10). Jidher għalhekk il-karattru messjaniku tad-dikjarazzjoni ta’ Ġwanni. Ikkonsagrat mill-Ispirtu, Ġesù hu David il-ġdid, li kellu jkun sultan tal-poplu skont Eżek 34:24 – “”U jiena l-Mulej, nkun Alla tagħhom u l-qaddej tiegħi David ikun il-mexxej tagħhom.”

 Hemm xebh u differenzi oħra mal-episodju tad-dilka ta’ David minn Samwel. Qabelxejn, il-profeta ma kienx jaf lil David. Dan jispjega l-frażi ta’ Ġwanni: “anqas jien ma kont nafu” mtennija darbtejn (vv.31.33). Dan jindika li l-għażla ta’ Ġesù saret direttament u esklussivament minn Alla. Mill-banda l-oħra, id-differenza tinsab fil-fatt li l-Battista m’għandu l-ebda medjazzjoni fil-konsagrazzjoni: hu ma jidlikx lil Ġesù biż-żejt kif Samwel dilek lil David. Il-Battista hu biss xhud; id-dilka hi mogħtija minn Alla waħdu, mingħajr medjazzjoni umana (cf Ġw 10:36).

L-Ispirtu li jinżel fuq Ġesù u li jagħmlu l-preżenza ta’ Alla fid-dinja jikkostitwixxi l-oriġni divina tal-persuna u tal-missjoni tiegħu (Ġw 3:13 – “Bin il-bniedem, li niżel mis-sema”). Għalhekk Ġesù jgħix fl-isfera tal-Ispirtu (Ġw 4:24) u jappartjeni għal dak li ġej minn fuq (Ġw 8:23).

**v.33 Tabilħaqq, anqas jien ma kont nafu; imma dak li bagħatni ngħammed bl-ilma, hu stess qalli: “Fuq min tara l-Ispirtu jinżel u joqgħod, dak hu li jgħammed bl-Ispirtu s-Santu.”**

Għat-tieni darba Ġwanni jagħmel din l-istqarrija li hu ma kienx jaf lill-Messija. Sa mill-bidu l-Battista kien jaf li l-magħmudija tiegħu kienet sinjal ta’ magħmudija oħra superjuri għal tiegħu, iżda ma kienx jaf min kellu jkun li jagħtiha. Id-don tal-Ispirtu kien is-sinjal biex hu jagħraf min kien il-Messija li jagħti l-magħmudija bl-Ispirtu. Biss min hu mimli bl-Ispirtu (= il-Messija) jista’ jagħti d-don tal-Ispirtu.

 Il-magħmudija bl-Ispirtu s-Santu se tkun differenti mill-magħmudija tal-Battista: ma tkunx immersjoni esterna fl-ilma, imma penetrazzjoni tal-Ispirtu fil-bniedem; l-Ispirtu jsir “għajn tal-ilma li jwassal sal-ħajja ta’ dejjem” (4:14), ilma ħiereġ mill-kustat ta’ Kristu fuq is-salib (19:34), li min jemmen jista’ jixrob minnha (7:37-39). Imxebbah mill-profeti bħala xita ta’ Alla (cf Is 32:15-18; 44:4; Ġoel 3:1-2; Żak 12:10), ikun l-istess Spirtu li jagħti l-ħajja lill-bniedem (6:63).

 L-Ispirtu ta’ Alla, meta hu mqiegħed f’relazzjoni ma’ Ġesù, ma għandux il-kwalifika “santu”(1:32.33); din il-kwalifika hi f’relazzjoni mad-don lill-bnedmin. Din il-kwalifika tfisser kwalità intrinsika tal-Ispirtu u, fl-istess ħin, ħidma tiegħu. “Santu” (qaddis) hu dak li hu separat, in kwantu jappartjeni lill-isfera divina, imma hu wkoll dak li joħroġ lill-bniedem mill-isfera mingħajr Alla biex jgħaqqdu b’mod sħiħ mal-isfera divina. L-Ispirtu hu dak li jikkonsagra (i.e. tifred biex tgħaqqad ma’ Alla). Hu l-Ispirtu li jagħti lill-bniedem għaqda/fedeltà sħiħa ma’ Alla (17:17). F’dan il-kuntest, l-aġġettiv “santu” jfisser primarjament l-attività liberatriċi ta’ Alla għall-bniedem, li tippermetti lill-bniedem joħroġ mill-isfera mingħajr Alla (v.29: “ineħħi d-dnub tad-dinja”). Għalhekk ma jiġix kwalifikat f’relazzjoni ma’ Ġesù, għax Ġesù qatt ma kien jappartjeni lill-isfera mingħajr Alla. Il-magħmudija tal-Battista ma kienitx suffiċjenti; kienet tqanqal ix-xewqa u twassal biex wieħed jingħaqad mal-Messija li kellu jiġi. Hu biss l-Ispirtu li, bl-azzjoni tiegħu li jikkonsagra u jagħti l-ħajja l-ġdida, jagħmel possibbli li x-xewqa tal-bniedem issib il-milja tagħha b’mod sħiħ.

**v.34 Dan rajtu b’għajnejja, u għalhekk xhedt, “dan hu l-Iben ta’ Alla”.»**

Hawn għandna testimonjanza solenni tal-Battista li ssieħeb dik tal-evanġelista dwar l-ilma u d-demm ħierġa mill-kustat ta’ Ġesù (19:34-35). Iż-żewġ ġrajjiet huma oġġett ta’ viżjoni (*rajt b’għajnejja*) u ta’ xhieda: il-Battista ra l-milja tal-Ispirtu nieżel fuq Ġesù, li hi l-milja tal-imħabba u tal-fedeltà tal-Missier lejn l-Iben inkarnat, li jgħammed bl-Ispirtu s-Santu. Mill-banda l-oħra, l-evanġelista jara sseħħ il-milja ta’ din l-imħabba (13:1 – “ħabbhom għall-aħħar”): id-demm li joħroġ mill-kustat ta’ Ġesù (l-għoti tal-ħajja tiegħu lill-bniedem) u r-realtà tal-ilma-Spirtu biex jagħti l-ħajja lill-bniedem (19:34). Il-milja tal-imħabba li Ġesù rċieva dehret fuq is-salib; issa, il-magħmudija bl-Ispirtu hi disponibbli b’dak l-ilma li ħareġ mill-kustat. Dawn iż-żewġ testimonjanzi (tal-Battista u tal-evanġelista) jiffurmaw inklużjoni: jirrappreżentaw it-tħabbira u t-tmiem tal-missjoni ta’ Ġesù.

 Il-Battista jtemm il-missjoni tiegħu billi jagħti xhieda għal Ġesù l-messija. Din ix-xhieda – “Ġesù hu l-Iben ta’ Alla” – issa tidwi fil-komunità Nisranija (1:14). Ġesù hu l-Iben ta’ Alla għaliex il-Missier iġġenerah u tah l-istess ħajja tiegħu, l-Ispirtu. Hi l-konklużjoni li l-Battista jislet mix-xena li kien xhud tagħha. Ġesù għandu l-milja tal-ħajja tal-Missier, l-għana kollu tiegħu, l-imħabba u l-fedeltà tiegħu. Għalhekk hu ħaġa waħda mal-Missier (10:30) u l-preżenza tiegħu fid-dinja hi dik tal-Missier innifsu (12:45; 14:9).

 Sa mill-bidu tal-Vanġelu, Ġesù diġà hu l-Iben ta’ Alla, il-messija kkonsagrat. Din is-silta turi l-wasla tiegħu f’daru (1:11), biex jibda l-opra tiegħu. Ġesù hu Alla fid-dinja, il-proġett divin li sar bniedem, il-bniedem-Alla. Din hi għalhekk l-idea ta’ Messija li jippreżenta l-Battista, xhieda parallela għal dik ippreżentata fil-Prologu. Il-proġett divin li sar bniedem (1:14), hawn jiġi mfisser bħala l-inżul tal-Ispirtu fuq Ġesù, li tagħmel minn Ġesù l-bniedem-Alla. Il-Messija hu l-milja tal-umanità, u l-missjoni tiegħu tikkonsisti filli jagħti l-ħajja divina – li hu għandu fil-milja tagħha (1:16) – lill-bnedmin, biex il-bnedmin jirrealizzaw fihom infushom il-proġett ta’ Alla għalihom. Il-missjoni tiegħu se tkun li jeħles lill-bniedem mid-dnub. Hu se jkun il-ħaruf tal-għid, dak li bid-demm tiegħu jinawgura l-għid il-ġdid, l-eżodu l-ġdid u l-alleanza l-ġdida, il-Liġi l-ġdida, dak li jifforma l-komunità ġdida tal-bnedmin – ta’ wlied Alla – billi jagħti laħmu bħala ikel tul it-triq tal-eżodu. Il-missjoni tiegħu se tkun li jmexxi l-poplu tiegħu lejn l-art imwiegħda l-ġdida, is-saltna ta’ Alla.